CELEX: 32018D0662
Language: bg
Date: 2018-04-27 00:00:00
Title: Решение за изпълнение (ЕС) 2018/662 на Комисията от 27 април 2018 година за определяне на референтна лаборатория на Европейския съюз за инфлуенца по птиците и нюкасълска болест и за изменение на приложение VII към Директива 2005/94/ЕО на Съвета (нотифицирано под номер С(2018) 2459) (Текст от значение за ЕИП. )

30.4.2018   
               
               
                  BG
               
               
                  Официален вестник на Европейския съюз
               
               
                  L 110/134
               
            РЕШЕНИЕ ЗА ИЗПЪЛНЕНИЕ (ЕС) 2018/662 НА КОМИСИЯТА
      от 27 април 2018 година
      за определяне на референтна лаборатория на Европейския съюз за инфлуенца по птиците и нюкасълска болест и за изменение на приложение VII към Директива 2005/94/ЕО на Съвета
      
         
            (нотифицирано под номер С(2018) 2459)
         
      
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива 92/66/ЕИО на Съвета от 14 юли 1992 г. за въвеждането на мерки на Общността за борба с нюкасълската болест (1), и по-специално член 15, параграф 1 от него,
      като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (2), и по-специално член 63, параграф 2 от нея,
      като има предвид, че:
      
                  (1)
               
               
                  С Директива 92/66/ЕИО (*1) се определят минималните мерки за борба на Съюза, които следва да се прилагат в случай на поява на огнище на нюкасълска болест сред домашни птици, състезателни гълъби и други птици, отглеждани в плен. В член 15 от посочената директива се предвижда определянето на референтна лаборатория на Европейския съюз за нюкасълска болест, която да изпълнява функциите и задълженията, предвидени в този член.
               
            
                  (2)
               
               
                  С Директива 2005/94/ЕО се определят някои превантивни мерки, свързани с надзора и ранното откриване на инфлуенцата по птиците, както и минималните мерки за борба, които следва да се прилагат при поява на огнище на инфлуенца по птиците по домашните птици или други птици, отглеждани в плен. В член 51, параграф 1 от посочената директива се предвижда, че лабораторията, посочена в приложение VII, раздел 1 към същата директива, е референтната лаборатория на Европейския съюз за инфлуенца по птиците и изпълнява функциите и задълженията, изброени в приложение VII, раздел 2 към тази директива.
               
            
                  (3)
               
               
                  Вследствие на получената нотификация от Обединеното кралство съгласно член 50 от Договора за Европейския съюз референтните лаборатории на Европейския съюз за инфлуенца по птиците и за нюкасълска болест, определени понастоящем в съответствие с директиви 92/66/ЕИО и 2005/94/ЕО, ще трябва да преустановят изпълнението на своите функции и задължения като референтни лаборатории на Европейския съюз за посочените две болести.
               
            
                  (4)
               
               
                  Предвид много сходните експресия на болестите, техники за диагностика и изискван експертен опит и оборудване във връзка с инфлуенцата по птиците и нюкасълската болест е целесъобразно да се определи една референтна лаборатория на Европейския съюз за двете болести.
               
            
                  (5)
               
               
                  С цел да се предотврати прекъсване на дейностите на референтната лаборатория на Европейския съюз за инфлуенца по птиците и нюкасълска болест и да се осигури достатъчно време на новоопределената референтна лаборатория на Европейския съюз да стане напълно оперативна за изпълнението на своите нови функции и задължения, е целесъобразно предвидените в настоящото решение мерки да се прилагат от 1 януари 2019 г.
               
            
                  (6)
               
               
                  Комисията — в тясно сътрудничество с държавите членки — проведе процедура за подбор и определяне на референтна лаборатория на Европейския съюз за инфлуенца по птиците и нюкасълска болест, като взе предвид критериите за техническа и научна компетентност на лабораторията и експертния опит на нейните служители.
               
            
                  (7)
               
               
                  След като процедурата за подбор приключи, избраната лаборатория — Istituto Zooprofilattico Sperimentale delle Venezie (IZSVe), Legnaro, Италия, следва да бъде определена за референтна лаборатория на Европейския съюз за инфлуенца по птиците и нюкасълска болест за неограничен срок, считано от 1 януари 2019 г.
               
            
                  (8)
               
               
                  Мерките, предвидени в настоящото решение за изпълнение, са в съответствие със становището на Постоянния комитет по растенията, животните, храните и фуражите,
               
            ПРИЕ НАСТОЯЩОТО РЕШЕНИЕ:
      Член 1
      Istituto Zooprofilattico Sperimentale delle Venezie (IZSVe), Legnaro, Италия, се определя за референтна лаборатория на Европейския съюз за инфлуенца по птиците и нюкасълска болест.
      Член 2
      В приложение VII към Директива 2005/94/ЕО точка 1 се заменя със следното:
      
         
                     „1.
                  
                  
                     Референтната лаборатория на Европейския съюз за инфлуенца по птиците е:
                     Istituto Zooprofilattico Sperimentale delle Venezie (IZSVe), Legnaro, Италия.“
                  
               
      Член 3
      Настоящото решение се прилага от 1 януари 2019 г.
      Член 4
      Адресати на настоящото решение са държавите членки.
      
         Съставено в Брюксел на 27 април 2018 година.
         
            
               За Комисията
            
            Vytenis ANDRIUKAITIS
            
               Член на Комисията
            
         
      
      
         (1)  ОВ L 260, 5.9.1992 г., стр. 1.
      
         (2)  ОВ L 10, 14.1.2006 г., стр. 16.
      
         (*1)  В момента Директива 92/66/ЕИО на Съвета се привежда в съответствие с ДФЕС и с Регламент (ЕС) 2017/625 на Европейския парламент и на Съвета (ОВ L 95, 7.4.2017 г., стр. 1) относно официалния контрол.